Al meer diefstal, vandalisme aan Eskom-netwerkAndré de Ruyter, uitvoerende hoof van Eskom. Eskom sê hy is uiters bekommerd oor ŉ toename in diefstal en vandalisme van sy infrastruktuur in Gauteng tydens die staat van algehele afsondering. Die voorvalle het die afgelope paar dae gelei tot verskeie kragonderbrekings in die provinsie. “Die diefstal en vandalisme aan toerusting en die netwerk lei nie net tot onderbrekings wat groot ongerief vir die publiek veroorsaak nie, dit het ook ŉ geweldige negatiewe uitwerking op ons bedrywighede en pogings om ŉ noodsaaklike diens aan inwoners te lewer,” het Motlhabane Ramashi, senior bestuurder van bedryf en instandhouding in Gauteng, gesê. Eskom sê hy werk nou saam met wetstoepassers om die misdadigheid te probeer stuit. Ramashi het ŉ beroep op die publiek gedoen om “eienaarskap van die kragnetwerk te neem deur dit te help beskerm”. André de Ruyter, uitvoerende hoof van Eskom, het intussen aan eNCA gesê dit gaan veel langer duur om die skade wat die afgelope dekade weens korrupsie en staatskaping aan die netwerk aangerig is, te herstel. Suid-Afrika is sedert Vrydag in ŉ staat van algehele afsondering en het die afgelope paar weke nog geen beurtkrag ondervind nie. Die vraag na elektrisiteit het sedert die staat van algehele afsondering ook beduidend afgeneem. Weens die staat van algehele afsondering is die meeste bedrywighede in Suid-Afrika opgeskort. Dit het ook die vraag na krag beduidend laat daal. (Foto: Janie Monsieur/Maroela Media) De Ruyter het aan eNCA gesê die kragvoorsiener gebruik die inperkingstydperk om belangrike korttermyn-instandhouding te doen. “Ons dink ons gaan uit die afsonderingstydperk kom met ŉ vloot wat meer betroubaar en voorspelbaar is. “Daar is egter steeds baie herstelwerk wat voorlê weens 10 jaar se verwaarlosing,” het De Ruyter gesê. Hy het gesê nagenoeg 10 000 Eskom-werkers sit hulle werk in die veld voort. Daar was nog geen voorvalle van Covid-19-besmettings onder dié werkers nie. Die drie Eskom-werkers wat wel die virus opgedoen het, was administratiewe werkers wat voor die afsonderingstydperk siek geword het. Volgens De Ruyter sal beurtkrag tot naastenby 2021 se winter met Suid-Afrikaners wees. Die instandhoudingsagterstand sal hopelik teen daardie tyd ingehaal wees.